b'\n_START_ARTICLE_\nGardermoen flystasjon\n_START_PARAGRAPH_\nGardermoen flystasjon i Ullensaker i Akershus er Luftforsvarets base for transportkapasitet og huser 135 Luftving.\n_START_SECTION_\nHistorie\n_START_PARAGRAPH_\nFrem til den andre verdenskrig hadde plassen der Gardermoen flystasjon n\xc3\xa5 ligger, v\xc3\xa6rt brukt til ekserserplass for Kavaleriet. Fra 1740 var det Akershus Dragonregiment nr. 1 (DR 1) og senere DR 2 som hadde tilhold her. I 1834 kom Romerikes lette infanterikorps og i 1860 kom 1. og 2. artilleribataljon._NEWLINE_Da tyskerne okkuperte plassen i 1940 og bygde flyplass, var det naturlig at det norske Flyv\xc3\xa5penet (n\xc3\xa5 Luftforsvaret) disponerte omr\xc3\xa5det etter krigen. Kavaleriet ble etter hvert samlet p\xc3\xa5 Trandum leir._NEWLINE_Gardermoen flystasjon huset ogs\xc3\xa5 tidligere den ene av Luftforsvarets tre rekruttskoler, de andre lagt til Lista flystasjon i Vest-Agder og V\xc3\xa6rnes flystasjon i Stj\xc3\xb8rdal i Nord-Tr\xc3\xb8ndelag. I forbindelse med ombyggingen ble rekruttskolen p\xc3\xa5 Gardermoen lagt ned i 1993 og V\xc3\xa6rnes flystasjon overtok all utdanning av Luftforsvarets rekrutter. I dag er det ikke mer enn ca. 50-100 vernepliktige soldater som tjenestegj\xc3\xb8r p\xc3\xa5 Gardermoen flystasjon.\n_START_SECTION_\nJagerskvadroner\n_START_PARAGRAPH_\nFra 1945 til 1951 var Gardermoen flystasjon base for jagerskvadronene 331- og 334 skvadron, som f\xc3\xb8rst var oppsatt med Mosquitos og Spitfire. I 1948 ble disse skvadronene oppsatt med jetjagere \xe2\x80\x93 De Havilland Vampire. Den 14. oktober 1949 ble 334 forflyttet til Sola flystasjon.Og 331 f\xc3\xb8rst lagt ned og s\xc3\xa5 flyttet til Sola 1951.\n_START_SECTION_\nTransportskvadron\n_START_PARAGRAPH_\nSiden opprettelsen i 1946 har 335 skvadron v\xc3\xa6rt stasjonert p\xc3\xa5 Gardermoen flystasjon. Den har blant annet operert med flytypene Lockheed Lodestar, C-47 Dakota og C-119._NEWLINE_Skvadronen opererte fram til v\xc3\xa5ren 2008 en fl\xc3\xa5te med seks Hercules-fly \xe2\x80\x93 Odin, Tor, Balder, Fr\xc3\xb8y, Ty og Brage. Disse var av varianten C-130E/H og ble levert i 1969. Disse ble etter hvert for gamle etter nesten 40 \xc3\xa5r i tjeneste og ble tatt ut av operativ drift den 15. mai 2008. Da hadde de samlet v\xc3\xa6rt i luften i over 133 665 timer og har fl\xc3\xb8yet en distanse som tilsvarer Jorden rundt 1713 ganger._NEWLINE_Mot slutten av 2008 mottok 335 skvadron sitt f\xc3\xb8rste av totalt 4 nye transportfly av typen C-130J Super Hercules. De to siste maskinene ble overtatt i begynnelsen av mai 2010. Dette gj\xc3\xb8r at skvadronen igjen vil kunne bidra sterkt globalt, slik det en gang var._NEWLINE_Fem av de seks gamle Hercules-flyene langtidslagres ved AMARG i Arizona i p\xc3\xa5vente av en eventuell kj\xc3\xb8per. Det sjette flyet er plassert p\xc3\xa5 Forsvarets flysamling ved Gardermoen._NEWLINE_Frem til overf\xc3\xb8ringen til 717 skvadron p\xc3\xa5 Rygge flystasjon, var ogs\xc3\xa5 Luftforsvarets tre Jet Falcon en del av 335 skvadron.\n_START_SECTION_\nLuftvernartilleri\n_START_PARAGRAPH_\nFra 1950 var Gardermoen flystasjon oppsatt med en luftvernartilleriavdeling som ble nedlagt da gammel flystasjon ble revet.\n_START_SECTION_\nIntendantur\n_START_PARAGRAPH_\nFra 1967 til 1994 var H\xc3\xa6rens intendanturs skole- og \xc3\xb8vingsavdeling (HIS\xc3\x98) stasjonert p\xc3\xa5 omr\xc3\xa5det til flystasjonen.\n_START_SECTION_\nNy milit\xc3\xa6r flystasjon\n_START_PARAGRAPH_\nDa ny sivil flyplass skulle bygges p\xc3\xa5 midten av 1990-tallet, innebar dette at hele den gamle milit\xc3\xa6re flystasjonen m\xc3\xa5tte rives. Samtidig med byggingen av ny sivil flyplass ble det ogs\xc3\xa5 bygget en helt ny og moderne milit\xc3\xa6r flystasjon, nord for den sivile terminalen. Stasjonen ble prim\xc3\xa6rt bygget for \xc3\xa5 drifte forsvarets 6 C-130 Hercules transportfly. Flystasjonen ligger avgrenset innenfor Oslo lufthavn, Gardermoen (OSL) og deler de samme taxe- og rullebanene som den sivile delen. OSL som ogs\xc3\xa5 st\xc3\xa5r ansvarlig for drift og vedlikehold av flyoperative flater._NEWLINE_135. Luftving er den operative enheten p\xc3\xa5 stasjonen. Luftvingen best\xc3\xa5r av 335 skvadron og en st\xc3\xb8tte- og vedlikeholdsavdeling, i tillegg til elementer fra Forsvarets logistikkorganisasjon (FLO). Stasjonen er et sentralt punkt for all logistikk og personfrakt innen Forsvaret, b\xc3\xa5de innenlands og utenlands. Skvadronen har i dag fire flyvemaskiner av typen Lockheed Martin C-130J Super Hercules. Endel av transporten til utenlandsoperasjoner foreg\xc3\xa5r med innleide transportfly av typen Antonov An-124 eller Iljusjin Il-76. Ogs\xc3\xa5 den NATO-opererte Strategic Airlift Capability, der Norge deltar, bidrar til lufttransport med sine tre C-17. Flystasjonen tar ogs\xc3\xa5 imot stort sett alt av statsbes\xc3\xb8k som kommer til Norge. C-130 Hercules-flyene har opp gjennom \xc3\xa5rene bidratt stort ved internasjonale operasjoner og i tillegg bist\xc3\xa5tt ved tsunamikatastrofen i 2004.\n_START_SECTION_\nForsvarets flysamling\n_START_PARAGRAPH_\nForsvarets flysamling er et flymuseum p\xc3\xa5 Gardermoen.  F\xc3\xb8r museet ble etablert var mange av utstillingsobjektene spredt rundt i landet p\xc3\xa5 milit\xc3\xa6rlager og Norsk Teknisk Museum. Norsk Flyhistorisk Forening var en p\xc3\xa5driver for et norsk flymuseum etter den ble stiftet i 1967, og museet tillegger dem mye av \xc3\xa6ren for at Forsvarsdepartementet opprettet en bed\xc3\xb8mmelseskommisjon for det som den gang het Det Forsvarshistoriske Museum. V\xc3\xa5ren 1989 tok Bod\xc3\xb8 kommune et initiativ for \xc3\xa5 trekke flymuseet til byen. Da Stortinget i 1992 vedtok \xc3\xa5 flytte samlingen til Luftforsvarsmuseet i Bod\xc3\xb8, kom det til en voldsom debatt. I pressen kom det til overskrifter som \xc2\xabsvik\xc2\xbb og \xc2\xabpengesl\xc3\xb8seri\xc2\xbb. Det ble etablert to foreninger, senere sl\xc3\xa5tt sammen til Flysamlingen Gardermoen, Venneforeningen.'